Det populære værtspar Janni Pedersen og Lasse Sjørslev har haft deres sidste morgenvagt på News. Nu skal de have livet tilbage igen, lyder det.

Efter knap fire år er det slut. De populære morgenværter med den pudsige ping-pong er færdige på morgen-tv og toner fremover frem om eftermiddagen på TV 2 NEWS fra klokken 16.00 - 18.00.

Det er dog ikke en dag, som værterne kigger vemodigt tilbage på.

- Det er heldigvis slet ikke farvel, da vi bare kommer på senere. Men det har da været fedt at være dem, som folk vågnede til dagen med. Vores seere kigger måske på hos, imens de børster tænder i underbukser, siger Lasse Sjørslev.

Få livet igen

Begge værter er enige om, at det er helt specielt at være med til at sætte dagsordenen med de tidlige nyhedsudsendelser, men det har også været hårdt at stille vækkeuret til klokken 03.30.

- Det bliver rigtig dejligt at kunne sove normalt igen. Man skal indrette sit liv enormt meget efter at skulle møde så tidligt. Tit har det endt med, at jeg slet ikke har fået sovet nok. Så vågner man først rigtigt klokken 08.00 midt i studiet, imens man er tre sætninger bagefter hele morgenen. Det er så også der, at de sjoveste ting bliver sagt, siger Janni Pedersen.

- Man skal jo vælge hvilke sociale ting, som man kan være med til. Det er ikke ret mange, når man skal så tidligt op. Men jeg har dog valgt, at der skulle være plads til at se en fodboldkamp med vennerne om aftenen af og til. Så har jeg bare endt med at sove alt for lidt, siger Lasse Sjørslev.

Jeg ved også altid, at du har min røv, hvis noget går galt. Janni Pedersen

Værtspar ved et tilfælde

Det var faktisk slet ikke meningen, at Janni Pedersen og Lasse Sjørslev skulle være et fast værtspar. Janni Pedersen skulle være afløser en dag sammen med Lasse Sjørslev, og så opdagede de, at de havde en helt speciel kemi.

- Vi sætter rigtig stor pris på hinanden og tænker ens med mange ting. Derfor har det også været muligt at arbejde sammen så længe, så tidligt om morgenen, siger Lasse Sjørslev.

- Jeg tror faktisk aldrig, at vi har skændes, siger Janni Pedersen.

- Det er nok fordi, vi også har en stor faglig respekt for hinanden, lyder svaret fra kollegaen.

- Ja, præcis. Jeg ved også altid, at du har min røv, hvis noget går galt, griner Janni Pedersen.

Det er ikke farvel

Efter knap fire år i søvnunderskud trængte de to værter dog til at prøve noget nyt, hvilket du kan se den 23. januar klokken 16.00 på TV 2 NEWS i programmet 'News & Co.'.

Vi har elsket at være på om morgenen, men nu skal vi have vores liv tilbage Janni Pedersen

Her vil de to værter præsentere dagens aktuelle historier i et nyt format.

- Vi skal 'snakke' nyheder med et fast panel og forskellige medværter, og vi skal slet ikke være på hovedkanalen TV 2 mere, siger Lasse Sjørslev.

- Vi er jo begge journalister, og nu får vi mulighed for at lave meget af den redaktionelle produktion til programmet, og det glæder vi os rigtig meget til. Vi har elsket at være på om morgenen, men nu skal vi have vores liv tilbage, siger Janni Pedersen.

Begge værter vil gerne sige tusind tak for de mange beskeder, de har modtaget - især som morgenværter, men også efter deres sidste udsendelse.

- Det varmer rigtig meget, så tusind tak for det, siger de begge.